Fagforeningskamerater, ærede gjester, gode venner;

Det er historisk sus over dette landsmøtet.

Transportarbeiderforbundet og Fellesforbundet er blitt ett.

For en kampkraft dere har.

163.000 medlemmer i helt sentrale næringer.

Sentrale for verdiskaping

For bærekraft

For velferden vår.

Dere har engasjerte medlemmer og dyktige tillitsvalgte

Jeg er stolt over at jeg er papirindustriarbeider og en av dere.

Av oss.

Rett og slett det sterkeste forbundet i privat sektor i norsk historie!

--------Kort pause----------

Dere;

Kampkraften til Fellesforbundet og hele fellesskapet vårt.

Den trenger vi nå.

I neste års statsbudsjett ser vi at regjeringen fortsetter å gi til dem som har aller mest fra før.

De som betaler regningen, det er arbeidsfolk og dem som har havnet utenfor arbeidslivet.

Forskjellene mellom folk her i landet blir større.

Ved hver eneste korsvei denne regjeringen kommer til,

så øker de ulikhetene i samfunnet.

I går slo også SSB det fast med en ny rapport: Ulikhetene har økt hver dag under regjeringen Solberg.

Det er greit å få dokumentert før valget i 2021.

Regjeringen fortsetter røvertoktet sitt.

Det er politisk plyndring av vanlige arbeidsfolk

Og av dem som sitter nederst ved bordet.

Vi har fått dramatiske kutt i arbeidsavklaringspengene til de unge.

Bostøtten til utsatte grupper kuttes, kutt i bilstønader for funksjonshemmede, egenandeler for dem som trenger fysioterapi!

Pendlerne har fått økt skatt for å reise til jobben..

Og nå skal det skal kuttes i støtte til tannreguleringer og briller til ungene.

Det skal synes på folk hvem som dårlig råd!

Vi har en regjering som tar fra de nærsynte for å gi til de trangsynte!

Samtidig fortsetter regjeringen å kutte over hele linja i offentlig sektor.

Og det virker som om regjeringen fullstendig har gitt opp Nord-Norge som landsdel.

Jeg skjønner at folk er forbannet.

Vi trenger en ny regjering, dere.

Som ikke gjør forskjell på folk.

Som bringer byen og landet nærmere hverandre.

Pause…

Gode venner;

Fellesforbundet er opptatt av at industrien skal gå i front og sikre de gode løsningene for å redde verden fra en global klimakrise.

Her har du vært krystallklar, Jørn!

Det er vår bevegelse som kan gå foran.

Derfor er det forstemmende at regjeringen skaper usikkerhet rundt den satsingen vi trenger på fangst og lagring av CO2.

Ikke bare kan Norge her gå foran med klimateknologi som verden trenger:

Det kan sikre titusener av eksisterende arbeidsplasser.

Og skape enda flere nye.

Dere;

Det finnes ingen grenser for hva vi kan få til i dette landet vårt.

Men vi trenger et nytt politisk flertall.

Som har en aktiv industripolitikk.

Som er villig til å sette Norge i førersetet for den nye teknologien som verden trenger.

Disse løsningene vil jeg at vi, hele den norske arbeiderbevegelsen, skal ta eierskap til.

Der vi bygger videre på det som alltid har vært bærebjelken i norsk økonomi, evnen til å bruke naturressursene.

For å skape grunnlag for bosetting og produksjon i hele vårt langstrakte land.

For dere, vi tar vanlige folks parti når vi bygger ny industri, nytt næringsliv og nye jobber.

Ikke ved å tidfeste nedstenging av det eksisterende.

Ikke ved å øke polariseringen mellom folk, men gjennom rettferdig omstilling.

På skuldrene til den industrien og den kompetansen vi har bygd i Norge.

Av vanlige folk, med uvanlige evner til å løfte i flokk.

Som Ståle og alle medlemmene våre på Kværner Verdal. Der de bygger de mest avanserte jacketene som finnes, til virksomheten på sokkelen.

Det er de samme folkene som kan bygge hav-vindparker og havgående oppdretts-merder.

Alt dette kan vi bygge videre på med den offshoreteknologien vi allerede har.

Og som finnes i alt fra hjertekirurgi til Mars-rovere.

Kjære venner, det er dere som er klimaløsere!

…

Venner;

Dere er spydspissen i frontfaget.

Dere har stått i spissen for mange viktige seire for norske arbeidsfolk.

Dere har tatt kampene. Og vunnet fram.

Også etter fjorårets tariffoppgjør fikk vi forhandlet fram viktige avklaringer for arbeidsfolk.

Vi fikk tettet hull i AFP-ordningen og lagt grunnlaget for utredning av en ny AFP og et slitertillegg som nå er etablert.

Viktige endringer har allerede trådd i kraft ved justeringer i den såkalte treårsregelen. Det er viktig for de som blir rammet sykdom eller nedbemanning på tampen av yrkeskarrieren.

Vi ble enige om å gjennomføre en felles utredning basert på partenes enighet om målet for en fremtidig AFP med bistand fra myndighetene. Dette arbeidet har tatt mer tid enn forutsatt.

Jeg vet at dere er utålmodige. Det er vi også.

Men å lage en ny AFP-modell er komplisert. Den skal stå seg over tid.

Ekspertisen i departementene, SSB og andre har parallelt måttet jobbe med andre spørsmål, som ny offentlig tjenestepensjon som vi også har forhandlet fram.

Det har derfor tatt mye lenger tid enn det vi så for oss. Men vi er nå ferdige med utredningene og skal i gang med drøftelser med NHO.

Som dere kanskje husker ble vi enige om at en ny ordning fortsatt skal være en kvalifiseringsordning. Men målet er at AFP-pensjonen den enkelte får vil henge tettere sammen med hvor mange år du har jobbet i en AFP-bedrift. Altså årene man jobber i en bedrift med tariffavtale, og ikke bare på slutten slik som i dag.

Blir vi enige om en slik modell vil det bli en mer rettferdig ordning, hvor flere, også yngre arbeidstakere, vil nyte godt av ordningen og langt færre vil falle helt ut. Blant andre de som uforskyldt mister jobben på tampen av yrkeskarrieren.

Det betyr for eksempel at det såkalte Follumhullet vil kunne tettes, og at vi kan få en ordning som vil tydeliggjøre viktigheten av å ha tariffavtale, også for yngre arbeidstakere.

Men det utredningene viser, er at dette har en kostnad. Og som dere vet så har denne regjeringen vært tydelige på at de ikke vil bidra med mer økonomi. Og arbeidsgiverne har heller ikke vist stor entusiasme i å legge mer penger på bordet.

Viktige deler er som dere skjønner utredet, men samtidig er ingen ting er klart før alt er klart.

Og når det er klart, er det dere som skal ta stilling til det.

(kort pause)

Gode venner;

Jeg har funnet fram en formulering, som jeg vil se i den rødgrønne regjeringserklæringen i 2021:

*Et seriøst arbeidsliv fritt for sosial dumping kan bare oppnås gjennom et godt organisert arbeidsliv med aktive og skolerte tillitsvalgte og bevisste bedriftsledere. Regjeringen vil legge til rette for økt organisasjonsgrad og mer medbestemmelse i arbeidslivet. I tråd med regjeringserklæringen vil Regjeringen også øke fagforeningsfradraget.*

Du kjenner kanskje igjen formuleringen, Norvald? Ja, det var vel kanskje til og med du som skrev den?

I Handlingsplan 3 mot sosial dumping som ble presentert av den rødgrønne regjeringen i 2013, før den ble lagt i en skuff av Robert Eriksson.

Den skuffen har skiftet eier, men handlingsplanen samler fortsatt støv.

Regjeringen klarer ikke engang å uttale ordene "sosial dumping" i sine regjeringserklæringer.

Som om det ikke finnes, og ikke er et problem.

Den rødgrønne regjeringen så utfordringene i arbeidslivet:

Som følge av EUS utvidelser østover.

Derfor gjorde den også noe med det.

De første to handlingsplanene mot sosial dumping hadde god effekt. Den tredje ville virket enda bedre.

Den ville ha virket, ikke bare i byggeindustrien og på verftene, men også i skipsfarten, luftfarten, vegtransporten, utelivet.

Dere vet bedre enn noen at flere bransjer nærmest har blitt rasert av sosial dumping, massiv innleie og useriøse aktører.

Denne utviklingen må tøyles. Og den kan tøyles.

Norge har langt mer handlingsrom i EØS-avtalen enn det vi bruker i dag.

Det er fullt mulig å ta nasjonale grep.

I går sto alle tog stille i protest mot regjeringens planer om å si ja til EUs fjerde jernbanepakke.

Sammen deltok vi på markeringer over hele landet med det samme budskapet:

Norsk jernbane skal styres fra Norge.

Norsk jernbane skal styres av norske folkevalgte.

Det burde vært sjølsagt. Men høyreregjeringen har andre planer.

De vil med et knapt flertall drive gjennom EUs fjerde jernbanepakke.

Med krav om å konkurranseutsette persontransport på jernbanestrekninger, som drives med tilskudd fra det offentlige.

Men dere, dette har jo Høyre allerede gjort med jernbanereformen sin. De trenger ikke noe påskudd for å konkurranseutsette, privatisere, splitte opp.

Det er det de ønsker mer av!

Innen helse, pleie og omsorg, utdanning, barnevern, barnehager og på de fleste andre områder.

Det er dette som er klassisk høyrepolitikk.

Og de har allerede gjort det med jernbanen.

Det betyr dårligere togtilbud til folk, dårligere lønns- og arbeidsforhold, og pensjoner.

Innleie, løsarbeid. Sikkerhet.

Vi sier klart og tydelig nei til både Høyres jernbanereform og EUs jernbanepakke.

Et annet stortingsflertall ville stemt med oss.

Å sverge til privatisering og konkurranseutsetting, og antakelsen om at sosial dumping ikke eksisterer.

Det har ikke Høyre begynt med som følge av EØS-avtalen.

Det ligger i ryggmargen deres.

Det finnes en annen vei.

I 2014 innførte Skien kommune en 14-punktsplan mot sosial dumping i byggebransjen.

Her sto avdeling 8 i Fellesforbundet i spissen.

Dette skulle bli kjent som Skiensmodellen, der en rødgrønn kommune gikk foran og tok sterke virkemidler i bruk i kampen mot sosial dumping og arbeidslivskriminalitet.

Det manglet ikke på bråk og skrik.

AP-ordfører Hedde Foss Five ble advart om at dette kom nok ESA til å stoppe.

Hun var ikke redd for å skolerett overfor Brussel!

ESA har aldri ringt.

Siden har vi fått både Telemarksmodellen, Trondhjemsmodellen, Oslomodellen og mange, mange flere.

De rødgrønne kommunene har gått foran når regjeringen har sviktet.

Dette er også en viktig del av handlingsrommet.

Lokalt, regionalt og nasjonalt.

Jeg mener den debatten vi har i fagbevegelsen viser hvor sentral EØS-avtalen er for norsk økonomi og samfunn.

Det er den største, viktigste og mest omfattende avtalen Norge noen gang har inngått.

En liten, åpen økonomi som den norske trenger gode regler for samhandling med andre land. Det gir EØS-avtalen oss.

Dette er også LOs vedtatte politikk.

Jeg er enig med deg Jørn når du sier,

Vi skal ha verdens beste markedsadgang.

Men vi skal også ha verdens beste arbeidsliv.

Og dere, mer kunnskap, det er vi aldri redde for.

…

Venner;

Jeg begynte med å ønske transportarbeiderne velkommen i Fellesforbundet.

Siden sist landsmøte har vi også sett framveksten av en ny type transportarbeidere i de store byene.

Selvsagt hører også disse hjemme i LO-familien.

Foodora-syklistene fikk nylig tariffavtale etter en fem uker lang streik.

Som alle andre som er organisert i Fellesforbundet har de fått tariffavtale når de har krevd det.

Tariffavtalen i Foodora er en seier som gir gjenklang langt utover landegrensene.

En seier som er større enn seg selv.

Gratulerer til de streikende, til Paul og Espen, ja til dere alle, med tariffavtalen i Foodora.

Og velkommen til oss skal dere være.

Vi skal ta godt vare på dere.

…

Gode venner;

Fagbevegelsen må nå, som før, ta et bredt samfunnsmessig ansvar. Det er vi som må danne frontlinjen i kampen for framtiden.

Med løsninger for morgendagen. Tro på framtida. Og verdier vi alltid har hatt med oss. Frihet - likhet og solidaritet!

På vegne av de innenlandske gjestene; godt landsmøte!